Frances McDormand varasti show'n

Elokuva-alalla on koettu vallankumouksellista liikehdintää viime syksystä lähtien, kun näyttelijä Alyssa Milano kehotti jakamaan kokemuksia seksuaalisesta häirinnästä Twitterissä. Tuli Me too, tuli Time's up. Gaala on ollut poliittinen aiemminkin. Edellisvuosina polemiikkia heräsi valkoisten yliedustuksesta avainsanalla Oscars so white.

Valo pilkistää tunnelin päässä, vaikka moniarvoistumisen vallankumous on vielä kesken. Tunnelma oli toiveikas sekä punaisella matolla että itse gaalassa. Menneitä ei enää alleviivattu, vaan harvat kannanotot olivat luonteva osa juhlallisuuksia.

Frances McDormand voitti parhaan naispääosan Oscarin roolistaan elokuvassa Three Billboards Outside Ebing, Missouri. Jos gaalassa oli oikea henkilö ottamaan aiheen puheeksi, se oli väkevästä roolistaan yhteen ääneen kiitetty McDormand.

Näyttelijä lunasti odotukset ja varasti show'n.

– Pyytäisin täällä kanssani olevia naisia ylös seisomaan. Meryl, jos sinä nouset, kaikki muutkin nousevat, McDormand julisti kiitospuheessaan.

Meryl Streep noudatti kehotusta ja sai gaalaväen naiset seuraamaan perässä.

– Meillä naisilla on tarinoita kerrottavana, ja tarvitsemme niille rahoittajia. Ottakaa yhteyttä ja pyytäkää käymään toimistolla, McDormand kehotti ja sai raikuvat aplodit.

McDormandin puheen alkusanatkin olivat mieleenpainuvat:

– Jos kaadun, nostakaa minut ylös, sillä minulla on pari sanaa sanottavana.